તાર્દીબેગને ખતમ કર્યા પછી બૈરામ ખાને વાવાઝોડાની માફક પંજાબ તરફ આગળ વધતા હેમુને રોકવા સેના તૈયાર કરી. તેને સરહિન્દથી પાણીપત તરફ આગળ વધવા આદેશ કર્યો. બૈરામ ખાન કુશળ વ્યૂહરચનાકાર અને ઘાતકી સ્વભાવનો હતો. તેણે આખી સેનાને હેમુ સુધી પહોંચતા પહેલાં અજમાયશી ધોરણે અલી કુર્દીખાન અને કેટલાક સૈનિકોને હેમુના લશ્કર અને તેની વ્યૂહરચનાનો ક્યાસ કાઢવા અગ્રીમ મોરચે મોકલી. વિશાળ સેના સાથે આગળ વધી રહેલા હેમુએ પણ બૈરામ જેવો જ વ્યૂહ અપનાવ્યો. તેણે પોતાના મુબારક ખાન અને બહાદુરશાહ નામના સેનાપતિઓને તોપખાના સાથે આગોતરા મોકલ્યા, પણ આ એની ગંભીર ભૂલ હતી. વિશેષ સુરક્ષા વિના તોપખાના જેવા અત્યંત મહત્વના લશ્કરી વિભાગને આગળ રાખવાની ભૂલ હેમુને ભારે પડી.